બાદમાં બીજા દિવસે તા. ૧૮/૦૭/૨૦૧૬ ના રોજ સમઢીયાળા ગામની મુલાકાત દરમિયાન બાલુભાઈ સરવૈયાના ઘરની મુલાકાત લીધી અને અણુ,જાતિના વિસ્તારમાં ફર્યા. જેમાં જાણવા મળેલ કે ગામની કુલ વસ્તી આશરે ૩૦૦૦ જેટલી છે જેમાં દલિતોના આશરે ૨૫ જેટલા મકાનો છે. આ સિવાય પટેલોના ૨૫૦ ઘર, કોળીના ૪૫ ઘર, વાળંદોના ૧૬ ઘર અને દરબાર તથા આહિરના ૨-૨ ઘર છે. દલિતો સંપૂર્ણરીતે ખેતમજુરી પર નભે છે જેમાં ૧૫૦ રૂપિયા મજૂરીનો દર ચાલે છે. ગામમાં એક પણ દલિતોના ઘરે શૌચાલય નથી. ભોગ બનનાર અશોકભાઈ બીજલભાઈ સરવૈયાના ઘરની મુલાકાત દરમિયાન તો દારુણ ગરીબી જોવા મળી. અશોકભાઈના પરિવાર પાસે પોતાનું મકાન પણ નથી અને ભાડે રહે છે. જે મકાનમાં રહે છે તે મકાનનો દરવાજો પણ નથી બારી પણ નથી, લાઈટ નથી કે પાણીના નળની પણ વ્યવસ્થા નથી અને ઘરમાં પ્લાસ્ટર પણ નથી. ઘરમાં આંગળીના વેઢે ગણી શકાય તેટલા વાસણો છે.